Hoţii s-au filmat în timp ce furau, după ce au încurcat lanterna de la telefon cu camera video

Viaţa bate filmul

Trei indivizi inculpaţi pentru fapte de furt şi-au probat singuri, fără să vrea, activitatea infracţională, după ce unul dintre ei a filmat cu un telefon momentul în care furau. Imaginile video au fost descoperite în urma unor percheziţii dispuse de Parchetul de pe lângă Judecătoria Câmpulung Moldovenesc.Ulterior s-a stabilit că unul dintre indivizi avea la el un telefon pe care l-a folosit pe post de lanternă, pentru a vedea ce bunuri bagă în sac. Ce nu a ştiut respectivul este că pornise şi camera video a telefonului, imaginile rămânând în memoria telefonului şi fiind acum o probă pentru anchetatori.

Este vorba de cazul inculpaţilor Gruia Mălin Lăcătuş, în vârstă de 30 de ani, şi Lucian Solomon, în vârstă de 22 de ani, ambii din Pojorâta, şi Cristian Filip Calancea, în vârstă de 30 de ani, din Sadova, toţi cu antecedente penale, aflaţi în momentul de faţă în arest preventiv.

Cei trei au fost opriţi, în noaptea de 22 spre 23 septembrie, pe strada Runc din Pojorâta, în timp ce se aflau într-un autoturism. În portbagajul maşinii anchetatorii au găsit scule electrice şi două canistre pline cu motorină.

Din ancheta coordonată de Parchetul de pe lângă Judecătoria Câmpulung Moldovenesc rezultă că, în noaptea în care au fost prinşi, cei trei au sustras prin efracţie dintr-o gospodărie şi o magazie împrejmuită cu gard din comuna Sadova mai multe scule electrice profesionale (flexuri, bormaşini, freză, cleşti, rotopercutor) în timp ce carburantul a fost sustras din garajul unei alte părţi vătămate, tot din Sadova.

Prejudiciul creat prin cele două furturi a fost calculat la aproximativ 3.500 de lei.

Iniţial, prima instanţă, Judecătoria Câmpulung Moldovenesc, a dispus arestarea preventivă doar a inculpatului Cristian Filip Calancea, însă în urma contestaţiei depuse de procurorul de caz, care a adus noile probe, inclusiv imaginile video, Tribunalul Suceava a dispus arestarea preventivă, pe o perioadă de 30 de zile, şi a celorlalţi doi inculpaţi.

Imaginile cu furtul, imortalizate chiar de unul dintre autori, pot fi vizionate pe site-ul cotidianului nostru.